ടി. മാധവമേനോൻ

കേരളീയനായ മുൻ സിവിൽ സർവ്വൻ്റും പ്രധാനമായും അട്ടപ്പാടിയിലെ ആദിവാസികൾക്ക് വേണ്ടി പ്രവർത്തിക്കുന്ന സാമൂഹ്യ പ്രവർത്തകനുമാണ് ടി. മാധവമേനോൻ. 2022 ൽ കേരള സർക്കാർ ആദ്ദേഹത്തിനെ പ്രഥമ കേരളപ്രഭ പുരസ്‌‍ക്കാരം നൽകി ആദരിച്ചു.

ജീവിതരേഖ
1958 ൽ പാലക്കാട് ജില്ലയുടെ രണ്ടാമത്തെ കളക്ടറായി നിയമിതനായ മാധവമേനോൻ കേരള കാർഷിക സർവ്വകലാശാല വൈസ് ചാൻസലറായാണ് ജോലിയിൽ നിന്ന് വിരമിച്ചത്. അഹാഡ്സ് (അട്ടപ്പാടി ഹിൽസ് ഏരിയ ഡെവലപ്മെന്റ് സൊസൈറ്റി) രൂപീകരണത്തിലുൾപ്പെടെ, പട്ടികവർഗ്ഗക്ഷേമ മേഖലയിലെ ബൃഹത്തായ പഠനങ്ങളും റിപ്പോർട്ടുകളും സർക്കാരിനു നൽകിയിട്ടുള്ള അദ്ദേഹത്തെ ഗിരിജനക്ഷേമ വകുപ്പ് രൂപീകരിച്ചപ്പോൾ അതിന്റെ ആദ്യത്തെ ഡയറക്ടറായി നിയമിച്ചു. 1975 മുതൽ 1977 വരെ മാധവമേനോൻ ആ പദവിയിൽ തുടർന്നു. നിക്ഷിപ്ത വനഭൂമി പാലകൻ, അഹാഡ്സ് ഗവേണിങ് കൗൺസിൽ അംഗം എന്നീ പദവികളും വഹിച്ചിട്ടുണ്ട്.

 സാമൂഹ്യ സേവന രംഗത്ത് 
പാലക്കാട് ജില്ലയുടെ രണ്ടാമത്തെ കളക്ടറായി നിയമിതനായതോടെയാണ് മാധവമേനോൻ അട്ടപ്പാടിയിലെ ആദിവാസികൾക്ക് വേണ്ടി പ്രവർത്തിച്ചു തുടങ്ങുന്നത്. അട്ടപ്പാടിയുടെ പരിമിതികളും സവിശേഷതകളും രാജ്യത്തിന്റെ തന്നെ പൊതുശ്രദ്ധയിൽ കൊണ്ടു വന്നത് അദ്ദേഹമാണ്. സർക്കാർ സർവ്വീസിൽ നിന്ന് വിരമിച്ച ശേഷവും ദീർഘകാലം കേരള സർക്കാർ ആദിവാസി പ്രശ്‌നങ്ങളിൽ പ്രത്യേകിച്ച് അട്ടപ്പാടിയുമായി ബന്ധപ്പെട്ട കാര്യങ്ങളിൽ അദ്ദേഹത്തിന്റെ അഭിപ്രായങ്ങളും ഉപദേശങ്ങളും തേടിയിരുന്നു.

 പുസ്തകങ്ങൾ 
തിരുവനന്തപുരം ജില്ല ആസ്ഥാനമായുള്ള ദ ഇൻ്റർനാഷണൽ സ്കൂൾ ഓഫ് ദ്രവീഡിയൻ ലിങ്ക്വിസ്റ്റിക്സ് മൂന്ന് വാല്യങ്ങളിലായി പ്രസിദ്ധീകരിച്ച, ദ്രാവിഡ മേഖലയിലെ ആദിവാസി ജന വിഭാഗങ്ങളെക്കുറിച്ചുള്ള ദ എൻസൈക്ലോപീഡിയ ഓഫ് ദ്രവീഡിയൻ ട്രെബ്സ് എന്ന വിഞ്ജാനകോശത്തിൻ്റെ ചീഫ് എഡിറ്ററായിരുന്നു മാധവമേനോൻ.

 പുരസ്കാരങ്ങൾ 
 പ്രഥമ കേരളപ്രഭ പുരസ്കാരം

 അവലംബം 

വർഗ്ഗം:കേരളപ്രഭ പുരസ്‌‍കാരം നേടിയവർ